Հիմնավորումը բոլորի համար հասկանալի է: Խորհրդարանական ընտրությունները անցկացվել են մի իրավիճակում, երբ ուժի մեջ էր Սերժ Սարգսյանի այն հայտարարությունը, որ ինքը վարչապետի պաշտոնին չի հավակնելու: Ընդ որում՝ նա միակ հանրապետականն էր, ով այդպիսի բան էր ասել, իսկ դա նշանակում էր, որ խորհրդարանական ընտրություններում հաղթելու դեպքում ՀՀԿ-ից ով ասես կարող է դառնալ վարչապետ, բացի Սերժ Սարգսյանից: Իսկ ընտրություններից հետո, պարզվեց, որ ճիշտ հակառակը՝ ՀՀԿ-ում որևէ մեկը չի հավակնում վարչապետի պաշտոնին, բացի Սերժ Սարգսյանից: Այսինքն՝ մարդիկ գնացել ու ձայն են տվել ՀՀԿ-ին (եթե տվել են)՝ վստահ լինելով, որ հաջորդ վարչապետն ուրիշ մարդ է լինելու, իսկ հետո պարզվել է, որ իրենց խաբել են: Պատկերավոր ասած՝ այլ փաթեթավորմամբ իրենց բոլորովին այլ ապրանք են վաճառել: